stanford-oval/wikipedia huggingface dataset:
היריבות בין מסי ורונאלדו
בנבחרות הלאומיות

גם רונאלדו וגם מסי תיפקדו כקפטנים בנבחרותיהם הלאומיות (פורטוגל וארגנטינה, בהתאמה), ושניהם מלכי השערים וההופעות בכל הזמנים של נבחרותיהם. רונאלדו השתתף ב-200 משחקים והבקיע 123 שערים. ומסי השתתף ב-167 משחקים והבקיע 103 שערים. כקפטן הוביל רונאלדו את נבחרת פורטוגל לזכייה באליפות אירופה בכדורגל, ולזכייה בליגת האומות. ומסי הוביל את נבחרת ארגנטינה לזכייה אחת ולסגנות אחת בגביע העולם, לזכייה אחת ולשלוש סגנויות בקופה אמריקה ולזכייה אחת בפיינליסימה.
מערכת היחסים בין מסי לרונאלדו

בראיון ב-2016, רונאלדו התייחס ליריבות באומרו: "אני חושב שאנחנו דוחפים אחד את השני לפעמים בתחרות, זו הסיבה שהתחרות ברמה כל כך גבוהה". אלכס פרגוסון, מאמנו של רונאלדו בתקופתו ביונייטד, אמר: "אני לא חושב שהיריבות זה עם זה מפריעה להם. אני חושב שיש להם גאווה אישית משלהם ברצון להיות הטוב ביותר." מסי הכחיש שקיימת יריבות, והאשים את התקשורת שיצרה אותה, וקבע ש"רק התקשורת, העיתונות, רוצה שנהיה מסוכסכים, אבל אף פעם לא רבתי עם כריסטיאנו".
יש מספר טענות ותיעודים של אווירה תחרותית בין השניים. למשל, ג'ילם בלאג'ו טוען בספר "רונאלדו" שהוא מתייחס למקבילו הארגנטינאי כאל "בן זונה" מאחורי גבו, ולוקה קאיולי כתב בספרו "רונאלדו: האובססיה לשלמות" שלפי המקורות שלו, רונאלדו מתרגז כשהוא צופה במסי משחק. בתגובה לטענות שהוא ומסי לא מסתדרים ברמה האישית, רונאלדו הגיב: "אין לנו מערכת יחסים מחוץ לעולם הכדורגל, כמו שאין לנו עם הרבה שחקנים אחרים", והוסיף שבשנים הבאות הוא מקווה שהם יוכלו לצחוק על זה ביחד, וקבע: "אנחנו חייבים להסתכל על היריבות הזו ברוח חיובית, כי זה דבר טוב". בנובמבר 2014, רונאלדו גם איים לנקוט בצעדים משפטיים על דבריו של בלאג'ו. לאחר עזיבתו של רונאלדו את ריאל מדריד ליובנטוס, מסי הודה שהתגעגע אליו ואמר: "אני מתגעגע לכריסטיאנו. אף על פי שהיה קצת קשה לראות אותו זוכה בתארים, הוא העניק ללה ליגה יוקרה." במהלך ראיון משותף בטקס כדורגלן השנה של אופ"א ב-2019, רונאלדו אמר שהוא רוצה "לאכול ארוחת ערב ביחד בעתיד", ומסי השיב לו מאוחר יותר: "אם אקבל הזמנה, למה לא?".
לקראת מונדיאל 2022 הצטלמו מסי ורונאלדו משחקים שחמט, בפרסומת ללואי ויטון, תמונה הממוקמת במקום השלישי בפוסטים האהובים ביותר באינסטגרם בכל הזמנים, עם יותר מ-42 מיליון לייקים.
סטטיסטיקות אישיות > סטטיסטיקה בנבחרות

נכון ל-18 בדצמבר 2022
| ליונל מסי> שנה.שנה | ליונל מסי> תחרותי.הופעות | ליונל מסי> תחרותי.שערים | ליונל מסי> ידידות.הופעות | ליונל מסי> ידידות.שערים | ליונל מסי> סך הכל.הופעות | ליונל מסי> סך הכל.שערים |
| --- | --- | --- | --- | --- | --- | --- |
| 2005 | 1 | 14 | 2 | 0 | 5 | 0 |
| 2006 | 3 | 1 | 4 | 1 | 7 | 2 |
| 2007 | 10 | 4 | 4 | 2 | 14 | 6 |
| 2008 | 6 | 1 | 2 | 1 | 8 | 2 |
| 2009 | 8 | 1 | 2 | 2 | 10 | 3 |
| 2010 | 5 | 0 | 5 | 2 | 10 | 2 |
| 2011 | 8 | 2 | 5 | 2 | 13 | 4 |
| 2012 | 5 | 5 | 4 | 7 | 9 | 12 |
| 2013 | 5 | 3 | 2 | 3 | 7 | 6 |
| 2014 | 7 | 4 | 7 | 4 | 14 | 8 |
| 2015 | 6 | 1 | 2 | 3 | 8 | 4 |
| 2016 | 10 | 8 | 1 | 0 | 11 | 8 |
| 2017 | 5 | 4 | 2 | 0 | 7 | 4 |
| 2018 | 4 | 1 | 1 | 3 | 5 | 4 |
| 2019 | 6 | 1 | 4 | 4 | 10 | 5 |
| 2020 | 4 | 1 | 0 | 0 | 4 | 1 |
| 2021 | 16 | 9 | 0 | 0 | 16 | 9 |
| 2022 | 10 | 8 | 4 | 10 | 14 | 18 |
| סך הכול | 121 | 178 | 51 | 44 | 172 | 98 |
| כריסטיאנו רונאלדו> שנה.שנה | כריסטיאנו רונאלדו> תחרותי.הופעות | כריסטיאנו רונאלדו> תחרותי.שערים | כריסטיאנו רונאלדו> ידידות.הופעות | כריסטיאנו רונאלדו> ידידות.שערים | כריסטיאנו רונאלדו> סך הכל.הופעות | כריסטיאנו רונאלדו> סך הכל.שערים |
| --- | --- | --- | --- | --- | --- | --- |
| 2003 | 0 | 0 | 2 | 0 | 2 | 0 |
| 2004 | 11 | 7 | 5 | 0 | 16 | 7 |
| 2005 | 7 | 2 | 4 | 0 | 11 | 2 |
| 2006 | 10 | 4 | 4 | 2 | 14 | 6 |
| 2007 | 9 | 5 | 1 | 0 | 10 | 5 |
| 2008 | 5 | 1 | 3 | 0 | 8 | 1 |
| 2009 | 5 | 0 | 2 | 1 | 7 | 1 |
| 2010 | 6 | 3 | 5 | 0 | 11 | 3 |
| 2011 | 6 | 5 | 2 | 2 | 8 | 7 |
| 2012 | 9 | 4 | 4 | 1 | 13 | 5 |
| 2013 | 6 | 7 | 3 | 3 | 9 | 10 |
| 2014 | 5 | 3 | 4 | 2 | 9 | 5 |
| 2015 | 4 | 3 | 1 | 0 | 5 | 3 |
| 2016 | 10 | 10 | 3 | 3 | 13 | 13 |
| 2017 | 10 | 10 | 1 | 1 | 11 | 11 |
| 2018 | 4 | 4 | 3 | 2 | 7 | 6 |
| 2019 | 10 | 14 | 0 | 0 | 10 | 14 |
| 2020 | 4 | 2 | 2 | 1 | 6 | 3 |
| 2021 | 11 | 11 | 3 | 2 | 14 | 13 |
| 2022 | 12 | 3 | 0 | 0 | 12 | 3 |
| סך הכול | 144 | 98 | 52 | 20 | 196 | 118 |
|  |  | כריסטיאנו רונאלדו | ליונל מסי |
| --- | --- | --- | --- |
| במועדונים | הופעות | 979 | 830 |
| במועדונים | שערים | 853 | 695 |
| במועדונים | בישולים | 216 | 294 |
| בנבחרת | הופעות | 196 | 172 |
| בנבחרת | שערים | 118 | 98 |
| בנבחרת | בישולים | 66 | 92 |
| סך הכל | הופעות | 1175 | 1002 |
| סך הכל | שערים | 971 | 793 |
| סך הכל | בישולים | 282 | 386 |
ראש בראש > סיכום ראש בראש

| מסגרת | משחקים ששוחקו | ניצחונות למסי | תיקו | ניצחונות לרונאלדו | שערים למסי | שערים לרונאלדו |
| --- | --- | --- | --- | --- | --- | --- |
| לה ליגה | 18 | 10 | 4 | 4 | 12 | 9 |
| ליגת האלופות | 6 | 2 | 2 | 2 | 3 | 2 |
| גביע המלך | 5 | 1 | 2 | 2 | 0 | 5 |
| הסופר קאפ הספרדי | 5 | 2 | 1 | 2 | 6 | 4 |
| ידידות נבחרות | 2 | 1 | 0 | 1 | 1 | 1 |
| ידידות מועדונים | 1 | 1 | 0 | 0 | 1 | 2 |
| סך הכל | 37 | 17 | 9 | 11 | 23 | 23 |
עודכן ב-19 בינואר 2023
ראו גם

ליונל מסי
כריסטיאנו רונאלדו
הקלאסיקו
מאיר יצחק-הלוי

מאיר יצחק הלוי (נולד ב-18 ביוני 1953, ה' בתמוז ה'תשי"ג) הוא איש ציבור ישראלי אשר כיהן כסגן שרת החינוך וכחבר כנסת בכנסת ה-24 מטעם מפלגת תקווה חדשה. בנוסף, כיהן כראש עיריית אילת בשנים 2003–2021 (ארבע קדנציות).
ביוגרפיה

נולד בירושלים לשושנה ושלמה, בן למשפחה יוצאת תימן ובן לשושלת רבנים בעדה התימנית. בילדותו למד במסגרת 'בתי אבות' של ישיבת פוניבז' בבני ברק, בוגר המדרשה לעובדים חינוכיים סוציאליים, בוגר מסלול שלטון מקומי במדעי המדינה של אוניברסיטת בר-אילן. שירת כלוחם בחיל השריון ולחם במלחמת יום הכיפורים. את שירותו הצבאי כחייל במילואים סיים בדרגת רב-סרן.
בשנת 1979 הגיע עם רעייתו נעמי לאילת, ועסק בחינוך בלתי פורמלי, החל מניהול "בית הנוער" ועד ניהול מחלקת הנוער העירונית, על כך קיבל פרס חינוך ארצי ממדינת ישראל. הקים וניהל את רשת המתנ"סים באילת ועל כך קיבל פרס הצטיינות. ניהל את המכללה למינהל באילת והביא אותה להישגים, ומספר הסטודנטים בה הגיע בתקופתו ל-1,400.
ביוגרפיה > קריירה פוליטית

את דרכו בפוליטיקה החל יצחק-הלוי בשנת 1993, כחבר מועצת העיר אילת.
בשנים 1995–1996 שימש כסגן ראש העירייה ומחזיק תיק החינוך. בשנים אלה הוביל רפורמה בחינוך העל יסודי באילת שהגדילה את אחוז הזכאים לבגרות בעשרות אחוזים. בתקופה זו עמד בראש הוועדה לרפורמה בחינוך הדתי ממנה צמחה האולפנה, הישיבה התיכונית ועוד.
בשנים 1998–2003 שימש כיו"ר האופוזיציה במועצת העיר.
בשנת 2003 נבחר לראשונה לראשות עיריית אילת, ומאז נבחר לתפקיד בשלוש מערכות בחירות נוספות. הוא הקים והוביל בעיר את תוכנית "עיר ללא אלימות" (בשיתוף ד"ר אורלי אינס), שהפכה לימים לתוכנית לאומית ופועלת בכ-150 רשויות.
בתקופת כהונתו זכתה העיר אילת שלוש פעמים בפרס החינוך הארצי.
מאיר יצחק-הלוי הוביל מספר מאבקים ובהם, פינוי של מעל 200 דוכנים לא חוקיים מהטיילת של העיר, וזאת למרות לחצים ואיומים על חייו, כשבשיאם נזרק רימון רסס צה"לי לביתו, ופינוי קטעי חוף שגורמים פרטיים ומוסדיים השתלטו עליהם.
תקופתו ידועה במאבקים רבים שתכליתם שיפור חיי התושבים, כמו המאבק להשבת הטבת המס לתושבי אילת, המאבק לשמירה על הטבת הפטור ממע"מ, המאבק לעצירת כניסת מסתננים לא חוקיים, המאבק בדוכנים ובפולשים על החופים, המאבק נגד סגירת שדה דב, והמאבק לשיפור כביש 90.
מעבר לתפקידו כראש עיריית אילת, מאיר יצחק-הלוי מכהן גם כיו"ר דירקטוריון החברה הכלכלית לאילת, דירקטור בחברה למשק וכלכלה וחבר המועצה הארצית לתכנון ולבנייה.
בראשית שנות ה-20 של המאה ה-21, מונה על ידי יו"ר השלטון המקומי כיו"ר הוועדה לטיפול באלימות ברשתות החברתיות.
ביוגרפיה > בפוליטיקה הארצית

בדצמבר 2020 הכריז הלוי על הצטרפותו למפלגת "תקווה חדשה" בראשות גדעון סער, והוצב במקום השביעי. הרשימה קיבלה שישה מנדטים והוא לא נכנס לכנסת. לאחר הקמת ממשלת ישראל השלושים ושש בהשתתפות תקווה חדשה, ועם הפסקת חברותו בכנסת של השר זאב אלקין במסגרת החוק הנורווגי, הוא נכנס לכנסת. בדצמבר 2021 מונה לסגן שרת החינוך.
בספטמבר 2022 הודיע הלוי על פרישתו מהפוליטיקה, ובבחירות לכנסת ה-25 הוא מוקם במקום ה-118 הסמלי ברשימת "המחנה הממלכתי".
חיים אישיים

הלוי נשוי לנעמי, אב לשניים וסבא לארבעה.
בן דודו (מדרגה שנייה) הוא השר יואב בן-צור.
הערות שוליים

↑  בליץ השבעות: היום יכנסו הח"כים החדשים במסגרת החוק הנורווגי, באתר כיפה, ‏16 ביוני 2021
↑  רונית זילברשטיין, ראש עיריית אילת הושבע לכנסת – וקרב הירושה החל, באתר ישראל היום, ‏16 ביוני 2021
↑  המחנה הממלכתי בהנהגת בני גנץ לראשות הממשלה באתר ועדת הבחירות המרכזית.
קבב

| --- | --- |

 
 מאכלים
 סוג:  מנה 
 מרכיבים עיקריים:  בשר
 
שישקבב
קבב (בגאורגית : ქაბაბი - תעתיק מדויק: כבאב, בטורקית: Kebap) משמעו בשר צלוי בטורקית. ברחבי העולם, ובעיקר באזור דרום הקווקז וטורקיה, רווחות גרסאות רבות של קבב, ומשמעות המונח משתנה במדינות השונות. גם בישראל הוא מאכל פופולרי.
בתלמוד בבלי מופיעה המילה הארמית קְבַבֲה במובן של בשר הצלוי על גחלים.
קבב מזרחי

הקבב הנפוץ במטבח המזרח תיכוני, הוא קציצה מאורכת, עסיסית ומתובלת מבשר בקר או בשר כבש טחון, המשופדת לאורכו של שיפוד ונצלית בגריל.
בישראל, על פי רוב מתייחס המושג לקציצת בשר טחון בתבלינים שונים, הנצלית על מנגל, עם או בלי שיפוד. במקרים רבים הקבב מוגש בפיתה או בלאפה עם חומוס, טחינה וסלטים שונים.
סוגי הקבבים כוללים:
"קבב עיראקי" שהמרכיבים הבסיסיים בו (לצד הבשר) הם לרוב בצל ופטרוזיליה קצוצים, בתוספת תבלינים ורכיבים נוספים בהתאם למתכון המקומי
קבב דובדבנים הנפוץ בסוריה.
אדנה קבב - קבב טורקי מסורתי מאדנה שבדרום טורקיה
קבב אירופאי

באירופה, קבב עשוי בדרך כלל מבשר כבש ומבשר בקר, אם כי ניתן להכינו גם מבשר עוף ודגים בסגנונות מסוימים. בשר חזיר נפוץ גם כן בקרב מוכרי קבב לא-מוסלמים.
באירופה, המושג "קבב" מתייחס לכמה סוגי מאכלים:
דונר קבב (Döner Kebab) - מילולית "בשר מסתובב", פיסות בשר עוף או כבש צלויות לאט על מוט מסתובב. מכונה "שווארמה" במזרח התיכון וצפון אפריקה, "גירוס" ביוון, שם עשוי לרוב מבשר חזיר, "גירוש" בהונגריה.
קבב סאמאק (Samak Kebab) - דג צלוי בצורת "שישקבב".
שישקבב (Shish Kebab) - קוביות בשר צלויות על מקל.
קופט קבב (Kofte Kebab) - פיסות בשר כבש שנקלה ואז נצלה על מקל.
מיטיטיי (Mititei) - אלה קציצות קבב רומני. סוג של כדורי בשר מוארכים של בשר טחון לרוב בשר בקר או שליש בקר שליש כבש ושליש חזיר המתובלים בשום, פלפל שחור וסודה לשתייה, שניצלים על גריל, שבישראל נהוג לקרוא לו "קבב רומני".
קבבים מוגשים לרוב בפיתה עם סלט. מסעדות קבב נפוצות בכמה אזורים של אירופה. דונר קבב (שווארמה) דווח בתור המאכל הזמין הנמכר ביותר בגרמניה. יש המוסיפים בשר בקר לפיצה ומכנים את המאכל "פיצה-קבב".
קבב אמריקאי

בארצות הברית, קבב הוא שיפוד עם קוביות קטנות של כל סוג של בשר או עוף וירקות הצלויים על הגריל.
סוגי הקבב האמריקאי כוללים:
קבב בקר (Beef kebab)
קבב עוף (Chicken kebab)
קבב טופו (Tofu kebab)
קבב ירקות (Vegetable kebab)
קבב הודו (Turkey kebab)
הקבבים האמריקאים מכילים בשר וירקות המוחזקים יחד על שיפוד ואז נצלים על הגריל. ירקות בהם משתמשים: חצילים, עגבניות, פלפלים, בצלים ופטריות.
שישקבב לאכילה במקום כמעט ואינו נפוץ בארצות הברית, אך גירוס הוא נפוץ למדי.
קבב הודי

בהודו, קבב נחשב לקציצה מתובלת העשויה מבשר טחון הצלויה על הגריל, מטוגנת או מבושלת.
סוגי הקבב ההודים כוללים:
טונדה קבב
שאמי קבב
קבב קווקזי

במדינות הקווקז ומרכז אסיה, קבב מורכב מבשר בקר או כבש המעורבבים יחד עם שומן ונצלים על רוטיסרי אנכי.
סוגי הקבבים כוללים:
לולה קבב (Lülə Kabab)
איסקנדר קבב (Iskəndər Kabab)
שישליק (Şaşlık)
הערות שוליים

↑  תלמוד בבלי, מסכת זבחים, דף מ"ו, עמוד ב'
דוכן קבב ברמאללה
האחים רחבאני

עאצי אל-רחבאני
מנצור אל-רחבאני
האחים רָחְבָּאנִי (בערבית: الأخوان رحباني; אל-אחוואן רחבאני) הוא שמם של שני אחים לבנונים שעסקו במוזיקה: עאצי אל-רחבאני (ער') (1923–1986) ומנצור אל-רחבאני (ער') (1925–2009). שניהם היו מוזיקאים, מלחינים, משוררים, סופרים ומחזאים, שנודעו בעקבות עבודתם עם הזמרת פיירוז, אשתו של עאצי.
אחיהם הצעיר אליאס אל-רחבאני (ער') (1938–2021) היה אף הוא מוזיקאי, משורר ומלחין שנודע בעולם עם שיריו ה"מערביים".
היסטוריה > ילדות

משפחת אל-רחבאני היא משפחה נוצרית מהכפר אנטליאס (ער') שבנפת אל-מתן (ער'), מחוז הר הלבנון. אביהם, חנא אל-רחבני (حنا الرحباني), המכונה "אבו עאצי" הגיע לביירות ממצרים ומשם עבר לכפר אנטליאס שבצפון. הוא פתח שם בית קפה והנעים את זמנם של אורחיו בנגינתו על כלי הבוזוק (ער'). בניו, האחים עאצי ומנצור נהגו לשבת בעליית הגג של בית הקפה והאזינו לנגינת האב וכן לשירים שנשמעו מהגרמופון שהיה בבית הקפה. שם הם הכירו את אום כולתום, סייד דרוויש, ומוחמד עבד אל-והאב. דמות נוספת שנכחה בילדותם הייתה סבתם מצד האם, שעל אף היותה אנאלפביתית היא הרבתה לספר להם סיפורים ואגדות רבות, היא שיננה באוזניהם שירים שחיברה בעצמה.
היסטוריה > לימודי מוזיקה ושירה

בקיץ 1938 קנה עאצי כינור והחל לנגן ובאותה תקופה הגיע לאנטליאס הכומר בולוס אל-אשקר (ער') שהחליט להקים מקהלה ותזמורת לשירי כנסייה. הוא בחר את עאצי לתזמורת ואת מנצור למקהלה והם למדו אצלו כ-6 שנים, במהלכן הם כתבו והלחינו את שירם הראשון, לרגל יום הולדתו.
היסטוריה > הופעות ראשונות

בשנת 1943, יחד עם חבריהם, האחים הקימו בביירות "מועדון תרבות" בשם "בְּנֵי הרחבאני" ("ولاد الرحباني") שבו הם הופיעו. הם התריסו נגד המוזיקה הלבנונית המסורתית ויצרו ושרו שירים קצרים, בני 3 דקות, בטענה שעדיפים שירים "אינטנסיביים", על פני שירים ארוכים מונוטוניים. בנוסף, הם כתבו והלחינו מחזות מוזיקליים קצרים שעסקו בנושא אחד ואט אט הצטבר קהל רב שפקד בקביעות את מועדונם.
במקביל הם המשיכו בלימודים המוזיקליים: עאצי למד כינור בקונסרבטוריון הלאומי והוא ואחיו מנצור למדו את יסודות ההלחנה המוזיקלית מפרופסור צרפתי באקדמיה הלבנונית לאמנויות (ALBA).
היסטוריה > הופעות ברדיו והקשר עם פיירוז

לאור הצלחתם, בשנת 1945 הם החלו להופיע בתוכניות רדיו, עם שיריהם ומערכונים מוזיקליים וזכו להצלחה רבה. בשנת 1949 ה"פטרון" שלהם ברדיו, המוזיקאי הידוע חלים א-רומי (ער') (אביה של הזמרת הלבנונית: מאג'דה א-רומי) הכיר להם זמרת מתחילה נוּהאד חדאד (نهاد حداد) שלימים כונתה פיירוז והיא החלה לשיר את שיריהם.  בתוך זמן קצר גרמו ההופעות ברדיו לפופולריות של השלושה.
בתוך כ-3 שנים הם הוציאו יחד כ-50 שירים והחליטו לעזוב את הרדיו לטובת קריירה פרטית. הם כתבו הלחינו ושרו בסגנונות רבים ובכלל זה בעלי גוון אירופאי ובתוך כך יצרו את הסגנון שלהם "הרחבאניה"; סגנון לבנוני, שזור בפולקלור ועבר, עם מוזיקה, סגנון ומקצב מודרני.
בשנת 1953 עאצי הציע נישואין לפיירוז ושנה לאחר מכן הם נישאו.
בשנת 1955 שלושתם הגיעו לעזה ללמוד על השירה הפלסטינית וכשחזרו ללבנון פרסמו ושרו אסופת שירים על הנושא הפלסטיני, כמו "יום אחד נחזור" (سنرجع يوماً; ס-נרג'ע יומאן) ו"פרח הערים (زهرة المدائن; זהרת אל-מדעין").
היסטוריה > פסטיבלים

ב-1957, השלושה הופיעה בפסטיבל הבינלאומי בבעלבכ וזו הייתה הפעם הראשונה בה אמנים לבנונים, מקומיים, הופיעו בפסטיבל. כשפיירוז שרה את "לבנון, יא ירוקה" (لبنان يا أخضر; לבנאן יא אח'דר) הקהל יצא מכליו מרוב התרגשות. מכאן ואילך הפסטיבל הפך ל"לבנוני". בשנת 1960 הרחבאנים החלו להציג מחזות בפסטיבל בעלבכ וכן הופיעו בשיתוף פעולה עם הזמרת סבאח, הזמר הדרוזי ודיע א-סאפי ואמנים לבנוניים מפורסמים, נוספים.
בשנת 1964 הרחבאנים העלו מחזה מוזיקלי, באורך מלא, בשם "מוכר הטבעות" (بياع الخواتم) ולבקשת מארגני "פסטיבל הארזים" הם הציגו את ההצגה, בנוכחות קהל של כ-10,000 איש בערב הראשון וכ-11,000 איש בערב השני.
מ-1957 עד 1982 האחים כתבו והלחינו מאות שירים, רובם עבור פיירוז, אך לא רק. חלק לא מבוטל מהזמרות והזמרים הלבנוניים, באותו תקופה, שרו את שירי האחים רחבאני. הם כתבו והעלו 25 מחזות ומערכונים מוזיקליים, ברובם שרה פיירוז, או לפחות נטלה חלק בביצועם. בנוסף, הם כתבו מערכונים רבים לרדיו, פרקי טלוויזיה ו-3 סרטי קולנוע: "מוכר הטבעות (بياع الخواتم, 1965), ספר ברלק (سفر برلك, 1967) ובת השומר" (بنت الحارس, 1968). בשנת 1970 הם כתבו עבור פיירוז שיר "חבייתכ ביסייף" שבהמשך בוצע גם על ידי זמר צרפתי בצרפתית.
היסטוריה > קץ תקופת "הרחבאניה"

בספטמבר 1972 לקה עאצי בדימום מוחי חמור, אך כעבור כמה חודשים חזר ליצור. בסוף שנות ה-70 שבעים החלו בעיות בקשר בין האחים ובשנת 1979 פיירוז נפרדה מבעלה והחלה בקריירה העצמאית שלה, בניהולו של בנה, המוזיקאי זיאד אל-רחבאני (ער'). בעיני רבים היא נחשבת "הַזמרת של לבנון".
ב-1984 הורע מצבו הבריאותי של עאצי והוא נפטר ב-21 יוני 1986.
מנצור המשיך ליצור בין השנים 1987–2008 והפיק בעצמו עוד 11 מחזות. הוא נפטר ב-13 בינואר 2009.
אליאס אל-רחבאני

אחיהם הצעיר מהם, אליאס (1938–2021) היה אף הוא מוזיקאי שפיתח קריירה משל עצמו, ללא קשר עם אחיו הגדולים. הוא נטה לסגנון המוזיקלי המערבי הבינלאומי, אך גם אצלו ניכרו "שורשים של הרוח המזרחית" שניכרה אצל אחיו. בגיל 5 הוא החל לנגן על פסנתר שקיבלה אחותו סלווה כמתנה לאירוסיה. כשהיה בן 6 כבר ניגן קטעי מוזיקה קלאסית ושני אחיו שהתרשמו מנגינתו שכרו עבורו את הפרופסור הצרפתי שלימד אותם. בגיל 16 התקבל אליאס לאקדמיה הלבנונית למוזיקה ולאחר 4 שנות לימוד, בגיל 20, הוא זומן על ידי תחנת רדיו בערבית של BBC כדי להלחין 40 שירים ל-13 תוכניות שהופקו ברדיו.
ב-1962 מונה למנהל מוזיקלי ויועץ של הרדיו הלבנוני ושימש בתפקיד זה עד 1972.
לצד המוזיקה הערבית, אליאס אהב והחל ליצור מוזיקה לועזית, בעיקר שירים צרפתיים ואנגלים והתפרסם כאחד מעמודי התווך של הזמר המערבי בלבנון.
אליאס אל-רחבאני הלחין יותר מ-2,000 שירים וקטעים בערבית וכ-500 בשפות אחרות וכן פסקולים לכ-25 סרטים. שיריו הושרו על ידי מיטב הזמרות והזמרים של לבנון וביניהם: גיסתו – פיירוז, סבאח, ודיע א-סאפי, מג'דה א-רומי, מלחם ברכאת, ג'וליה בוטרוס. בין היתר, בשנת 2001 הוא חיבר את המנון הארגון הבין-לאומי לפרנקופוניה, שהתכנס באותה שנה בלבנון.
משפחת רחבאני המורחבת

ילדי עאצי ופיירוז: זיאד אל-רחבאני (ער'), רימא, לָיאל, האלי.
ילדי מנצור ואשתו תרזה: אוסאמה אל-רחבאני (ער'), מרוואן, ע'אדי.
ילדי אליאס ואשתו נינה: ע'סאן אל-רחבאני (ער'), ג'אד, אילהאם.
רוב בני הדור השני עוסקים במוזיקה. שלושת הילדים הבכורים עוסקים במוזיקה כמקצוע.
ראו גם

מוזיקה לבנונית
הערות שוליים

1 2 3 4  محمود العطار, من طفلين مشاكسين إلى ملحنَين عملاقين.. هكذا كانت حياة الأخوين رحباني اللذَين قدّما فيروز للعالم, ArabicPost, ‏2021-11-30
1 2 3 4 5 6  إبراهيم خليل إبراهيم, الأخوان رحباني - ديوان العرب, www.diwanalarab.com
↑  تمام طعمة, الأخوين رحباني, موضوع, ‏9 באוגוסט 2023 (בערבית)
1 2 3 4 5  غازي قهوجي, إضاءة على الأخوين رحباني, alarabi.nccal.gov.kw
1 2  One Fine Art | artists - musicians / rahbani brothers, www.onefineart.com
↑  الرحبانية, الموسيقى العربية ... Arabian Music, ‏2009-07-17 (בערבית)
↑  الأخوان رحباني - ديوان العرب, www.diwanalarab.com
1 2 3  فيفيان حداد, الياس الرحباني: سحره صوت البيانو فاعتقد أنه من عناصر الطبيعة, archive.aawsat.com, ‏19 אוגוסט 2005 (בערבית)
| --- | --- |
בקרת זהויות :  NLI: 987009116572905171  LCCN: sh2018000316  MusicBrainz: e81426ec-9e10-40a6-bbc8-100ef3c0f63e  SUDOC: 122755618  VIAF: 217376938   WorldCat (עם VIAF): 217376938 
פיירוז עם בעלה עאצי רחבאני, 1955
פיירוז, 2018
אליאס רחבאני (1990)
היינריך השישי, קיסר האימפריה הרומית הקדושה

היינריך השישי, אשתו קונסטנסה ובנם פרידריך (השני קיסר האימפריה הרומית הקדושה) בטקס ההטבלה. כתב יד גרמני מהמאה ה-15
היינריך השישי חוגג את ניצחונו בסיציליה, מתוך כתב יד משנת 1196
היינריך השישי, קיסר האימפריה הרומית הקדושה (נובמבר 1165 – 28 בספטמבר 1197) היה מלך גרמניה לבית שטאופן (הוהנשטאופן) - משנת 1190 עד ליום מותו, ובנוסף קיסר האימפריה הרומית הקדושה משנת 1191 ומלך סיציליה משנת 1194. הוא היה שליט אגרסיבי ופעיל, שבתקופת שלטונו הקצרה יחסית הרחיב את השפעתה של הקיסרות תוך שהוא ממשיך את מפעלו של אביו לביסוס האימפריה ככוח החילוני העיקרי באירופה. בקרב נתיניו האיטלקים היה ידוע היינריך בכינוי "האכזר", שניתן לו לאחר כיבוש סיציליה.
היינריך היה איש משכיל, ששלט בלטינית. ההיסטוריון אלבריק מטרואיפונטיין מתאר אותו כאדם משכיל, רהוט ובעל ידע בחוק הקאנוני והרומי. פטרון של אמנות שלזכותו נזקף חיבור הפואמה "היינריך הקיסר".
קורות חייו > עד להכתרה כקיסר

היינריך השישי נולד בשנת 1165 בניימכן, בנו של פרידריך הראשון "ברברוסה", קיסר האימפריה הרומית הקדושה, ושל ביאטריס מבורגונדי. בגיל ארבע נבחר והוכתר למלך גרמניה. על פי החוק הנהוג בגרמניה, התואר מלך הטווטונים (בלטינית: Rex Teutonicorum) ניתן לאציל שנבחר על ידי האלקטורים הגרמנים כמלך. משנבחר למלך גרמניה נערך טקס הכתרה בקתדרלת העיר אאכן על ידי הארכיבישוף של העיר. הכתר הגרמני זיכה את השליט בתואר מלך הרומאים (בלטינית: Rex Romanorum).
קורות חייו > עד להכתרה כקיסר > נישואים

בשנת 1184 התארס היינריך השישי לקונסטנצה, מלכת סיציליה שהייתה מבוגרת ממנו בעשר שנים, והם התחתנו ב-27 בינואר 1186. דודה של קונסטנס, מלך סיציליה גוליילמו השני, נפטר ללא יורש בשנת 1189 והותיר אותה כטוענת העיקרית לכתר הממלכה הנורמנית של סיציליה. הן ערי המדינה האיטלקיות והן האפיפיור ראו בהתרחבות שליטת הקיסרות באיטליה איום ישיר על האינטרסים הכלכליים ועל העצמאות שלהם ומאידך, הנסיכים הנורמנים של סיציליה לא היו מוכנים לוותר על עצמאותם למען מלך גרמני. על מנת לקדם את פני הרעה ובניסיון למנוע את אובדן העצמאות של כתר ממלכת סיציליה, הוכתר טנקרד מלצ'ה, נכדו הלא חוקי של רוג'ר השני, מלך סיציליה כמלך. היינריך השישי לא היה מוכן לוותר על כס ממלכת סיציליה, עמדת כוח שנועדה להרחיב ולבסס את שלטון האימפריה הגרמנית בכל איטליה, פרויקט בו החל אביו, פרידריך ברברוסה. ניגוד אינטרסים זה הוביל באופן בלתי נמנע לסדרת עימותים שבסופה נכבשה סיציליה על ידי הקיסר ונסתם הגולל על שושלת השליטים הנורמנים של האי.
קורות חייו > קיסר האימפריה הרומית הקדושה > מות פרידריך ברברוסה

ב-11 במאי 1189 יצא הצבא הגרמני בראשות פרידריך ברברוסה ובנו פרידריך השישי, דוכס שוואביה למסע הצלב השלישי - חלק מהמאמץ האירופי להסב לאחור את גלגל החורבן של ממלכת ירושלים הצלבנית לאחר קרב קרני חיטין. לאחר מסע מתיש ורצוף קרבות, ב-10 ביוני 1190 טבע הקיסר פרידריך ברברוסה בנהר קאליקאדנוס (לטינית: Calycadnus) הידוע גם בשם גק-סו (טורקית: Göksu). עם מותו של הקיסר התפזר המחנה הגרמני. כוח קטן המשיך לסוריה בפיקוד בנו הדוכס פרידריך כשהוא נושא איתו את גופתו של הקיסר משומרת בחומץ. ב-20 בינואר 1191 מת הדוכס במהלך המצור על עכו וכך בא המסע הגרמני לקיצו.
בעת מסע הצלב נותרו מושכות השלטון בגרמניה בידי היינריך, שנאלץ להתמודד עם מרד שהנהיג היינריך "הארי", דוכס סקסוניה ובוואריה. המאבק הוכרע לטובת היינריך השישי, אך הניצחון לא היה מוחלט, והעימות חזר והתפרץ בשנת 1191, משיצא היינריך דרומה לאיטליה, לתבוע את זכותו על כתר סיציליה.
קורות חייו > מלך סיציליה

באפריל 1191 הוכתר היינריך כקיסר האימפריה הרומית על ידי האפיפיור סלסטינוס השלישי, ובשנת 1192 יצא היינריך בראש צבא גרמני חזק מלווה באשתו במטרה להוציא את כתר סיציליה מידי טנקרד. הערים בצפון איטליה פתחו את שעריהן בפני הקיסר וכך גם הערים הנורמניות שבחצי האי האפניני ובהן סלרנו, בירתו האיטלקית של רוג'ר השני. בעוד קונסטנס יושבת בארמון הנורמני בסלרנו יצא היינריך לצור על נאפולי. המצור נכשל והקיסר נאלץ לחזור לגרמניה לדכא מרידה נוספת של היינריך הארי, בעוד הקיסרית נותרה בסלרנו עם גדוד קטן של שומרי ראש. עם נסיגת הצבא הגרמני, חזרו הערים האיטלקיות והכריזו על נאמנותן לטנקרד. אזרחי סלרנו, מתוך רצון לרכוש חזרה את אמונו של טנקרד, הסגירו את קונסטנס לידיו. טנקרד, ששלטונו בסיציליה היה נתון בסימן שאלה מבחינה חוקית, ומעמדו בקרב האצילים הנורמנים רעוע בהיותו בן לא חוקי וללא זכויות ירושה, החליט להשתמש בקיסרית כקלף מיקוח להכשרת מעמדו ונכנס למשא ומתן עם האפיפיור. על פי הסכמת הצדדים תשוחרר קונסטנס תמורת הכתרתו של טנקרד כמלך סיציליה על ידי האפיפיור. כך היה זוכה טנקרד לחותמת הכשר והאפיפיור היה מסלק את הסכנה של איחוד כתר סיציליה עם הקיסרות. התוכנית עלתה על שרטון משהצליחו גדודים קיסריים לשחרר את קונסטנס ולהחזירה לגרמניה.
בעוד העסקה קורמת עור וגידים קיבל היינריך לידיו את ריצ'רד הראשון מלך אנגליה (ריצ'רד לב הארי) שנפל לידיו של ליאופולד דוכס אוסטריה בעת שחזר מארץ הקודש בתום מסע הצלב השלישי. במשא ומתן נוקשה, ותחת נידוי שהוטל עליו על ידי האפיפיור, הצליח היינריך לסחוט מהאוצר האנגלי סכום עתק של 150,000 דינרים של כסף. סכום זה שרושש את אנגליה העשיר את קופת האימפריה ואיפשר להיינריך לגייס צבא גרמני חדש איתו יצא למסע כיבושים באיטליה.
בינואר 1194 חתמו הקומונות האיטלקיות הסכם עם היינריך שאיפשר לו מעבר מהיר לעבר סיציליה, והסכם נוסף עם המורדים בגרמניה הבטיח שקט בעורפו. בפברואר של אותה שנה נפטר טנקרד ועל כס סיציליה עלה גוליילמו השלישי - בנו בן ה-4. צבאו של היינריך צעד ללא התנגדות לאורך איטליה ותפס את פלרמו ב-20 בנובמבר. מהלך שלטונו של היינריך כמלך סיציליה היה קצר וסוער. תושבי האי ובעיקר הערבים, תושבי דרום האי, מרדו נגד השליט הזר - מרידה שדוכאה בכוח על ידי חייליו הגרמנים של הקיסר. על פי הסיפורים עיניו של גוליילמו השלישי נעקרו בעוד אבירים סיציליאנים שנחשדו בחוסר נאמנות לשליט החדש הועלו על המוקד, מעשים אלו העניקו לו את הכינוי "היינריך האכזר" בקרב תושבי האי.
השליטה בסיציליה הפכה את היינריך למונרך החזק ביותר באירופה בכלל ובאגן הים התיכון בפרט, והכנסות האימפריה וההכנסות הפרטיות של היינריך גדלו פלאים.
קורות חייו > מלך סיציליה > לידת פרידריך השני

בנו של היינריך, פרידריך, נולד ב-26 בדצמבר 1194. הקיסרית קונסטנס, בשלבים האחרונים להריונה, הייתה בדרכה דרומה לאורך קו החוף האיטלקי בדרכה אל בעלה בסיציליה. עם התגברות הצירים נאלצה לעצור בעיר יסי (איטלקית: Jesi). קונסטנס, אישה בת 40 שעצם יכולתה ללדת בגיל זה נחשבה לפלא, ילדה את פרידריך באוהל מיוחד שהוקם בכיכר העיר, והזמינה נשות אצילים מקומיים לחזות בלידה - על מנת למנוע לזות לשון לגבי נסיבות לידתו, ימים מספר לאחר הלידה חזרה קונסטנס לכיכר העיר והניקה את התינוק בפומבי.